Sol Kerzner se seun weer in hof | Netwerk24
Sol Kerzner se seun weer in hof
Deur Cara-Lee Dorfling 14 Januarie 2020 19:20
Die hotelmagnaat Sol Kerzner se seun, Brandon, het Dinsdag vlugtig in die landdroshof in Port Elizabeth verskyn.
Die Kaapse sakeman is vroeër vir bestuur onder die invloed van drank aangekla. Die saak teen hom sloer al langer as twee jaar en is Dinsdag weer uitgestel.
Kerzner is in September 2017 in 'n padblokkade in Walmer vasgetrek terwyl hy op 'n sakebesoek in die stad was.
Volgens Lunen Meyer, Kerzner se prokureur van Port Elizabeth, is die saak Dinsdag tot 12 en 13 Maart uitgestel. Kerzner se saak sal dan voorkeur vir 'n moontlike verhoor geniet.
Na bewering is die saak noodgedwonge tot Maart uitgestel weens 'n tekort aan staatsaanklaers by die hof. Blykbaar was daar slegs een aanklaer vir drie of vier howe beskikbaar.
Luxolo Tyali, streekwoordvoerder van die nasionale vervolgingsgesag (NVG) in die Oos-Kaap, het by navraag ontken dat daar te min aanklaers is.
Volgens hom is die betrokke hof waar Kerzner verskyn het 'n sogenaamde agterstandhof.
"(Die hof) was vandag (Dinsdag) gekombineer met 'n ander hof, want een van die aanklaers was siek. So daar steek geen waarheid daarin dat daar net een aanklaer vir die vier howe is nie," sê Tyali.